Nóg ’n wag in transitorooftog ernstig gewondDie pasiënt word Donderdagoggend in ‘n ambulans gelaai. (Foto: ER24) ’n Sekerheidswag is in ’n kritieke toestand nadat hy Donderdagoggend gedurende ’n transitorooftog in die kop geskiet is. Die voorval het op die N3 naby die Leondaleweg-afrit in Spruitview, Ekurhuleni, plaasgevind. Russel Meiring, woordvoerder van ER24, sê in ’n verklaring paramedici het omstreeks 08:10 met hul aankoms op die toneel ’n transitovoertuig langs die pad aangetref. Die sekerheidswag het enkele meter van die voertuig gelê. Volgens Meiring het die man ’n skietwond aan sy kop opgedoen. Die man is kort daarna in ’n kritieke toestand per helikopter na ’n private hospitaal gehaas. Die toepaslike owerhede was vanoggend op die toneel. Dit is nie bekend óf en hoeveel geld gesteel is nie. Dit volg enkele dae nadat ’n sekerheidswag kritiek gewond is in ’n transitovoorval in Kemptonpark. Maroela Media het vroeër berig dié sekerheidswag is gedurende die voorval op Modderfonteinweg in die gesig geskiet.